hønsestrik
Hønsestrik er betegnelsen for beklædningsgenstande, som er strikket i mange stærke farver og i forskellige garntyper på rundpind og helst med et større antal figurer og mønsterborter. En hønsestrikket bluse må gerne vise strikkerens politiske tilhørssted, fx ved at vise symboler som kvindetegnet eller forskellige slogans.
Kirsten Alma Hofstätter (1941-2007) kaldte sin første nyskabende strikkebog fra 1973 for Hønsestrik. Den var et oprør i almindelighed mod garnfirmaernes opskrifter, som kun udleveredes sammen med køb af garn og mod tidens stive håndarbejdstraditioner og -normer i særdeleshed.
Bogen skulle egentlig hedde Strikkemanifestet, og det var planen at udgive den på forlaget Røde Hane. Men her syntes man ikke, at den passede ind i udgivelsesprofilen. Som reaktion på det besluttede Kirsten Alma Hofstätter at udgive bogen på eget forlag. Det skulle hedde Røde Høns, men efter råd fra Røde Hane endte det med, at Hofstätters forlag kom til at hedde Hønsetryk, og bogen fik titlen Hønsestrik.
Efterfølgende er begrebet hønsestrik blevet ensbetydende med 68-generationens kvindeoprør mod (over)forbrug, normer om god smag, fantasiløse strikkeopskrifter og det korrekte farve- og garnvalg. 